题夏仲昭竹寄陶良伯（骥）
大常胸次潇湘宽，少年爱写生琅玕。白头蓺苑更入妙，笔法远追王孟端。两家名藻雄吴下，品题未觉风流亚。一纸能令百世传，两竿不啻双金价。人言画竹非画工，草书结构将无同。谁家高堂名宝绘，徐熙花鸟迷青红。玉人佳兴松江东，寄图索赋随长风。遥知把玩清香里，正是相思明月中。
主题：怀人
情感：思念